Diari Oficial de la Generalitat Valenciana


Sumari del DOGV 5878, del 24-10-2008 (2008/12350)

RESOLUCIÓ de 21 d'octubre de 2008, del director general de Relacions amb Les Corts i Secretariat del Consell, de la Conselleria de Presidència, per la qual es disposa la publicació del conveni de col·laboració entre el Instituto de la Juventud i l'Institut Valencià de la Joventut per a la promoció de la igualtat d'oportunitats dels i de les jóvens.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5878

Data del DOGV
:   24-10-2008

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2008/12265


Data del document
:   21-10-2008

Organisme emissor
:   Conselleria de Presidència

Tipus de document
:   Resolució

Descriptors 

:   * administració central
    * jove
    * cooperació administrativa

RESOLUCIÓ de 21 d'octubre de 2008, del director general de Relacions amb Les Corts i Secretariat del Consell, de la Conselleria de Presidència, per la qual es disposa la publicació del conveni de col·laboració entre el Instituto de la Juventud i l'Institut Valencià de la Joventut per a la promoció de la igualtat d'oportunitats dels i de les jóvens. [2008/12694]
El Instituto de la Juventud i l'Institut Valencià de la Joventut han subscrit, després de la tramitació prèvia reglamentària, el 28 de juliol de 2008, el conveni de col·laboració per a la promoció de la igualtat d'oportunitats dels i de les jóvens.
En compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Comunitat Valenciana l'esmentat conveni, que ha quedat inscrit en el Registre de Convenis de la Generalitat amb el número 1242/2008, i que figura com a annex d'esta resolució.
Valencia, 21 d'octubre de 2008.- El director general de Relacions amb Les Corts i Secretariat del Consell: Ángel Mompó Romero.
CONVENI DE COL·LABORACIÓ ENTRE L'INSTITUTO DE LA JUVENTUD I L'INSTITUT VALENCIÀ DE LA JOVENTUT
A Madrid, el dia 28 de juliol 2008.
REUNITS
D'una banda, el senyor Gabriel Alconchel Morales, director general de l'Instituto de la Juventud (d'ara endavant, INJUVE), nomenat per Reial Decret 606/2008 de 21 d'abril, que actua en nom i representació de l'administració General de l'Estat -Instituto de la Juventud-, per les facultats que li atorga la disposició addicional tretzena de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, segons la redacció donada per l'article segon de la Llei 4/1999, de 13 de gener.
I, d'una altra, el senyor Adrián Ballester Espinosa, director general de l'Institut Valencià de la Joventut (d'ara endavant, IVAJ), en nom i representació del qual actua, de conformitat amb les competències que li concedeix la Llei 4/1989, de 26 de juny, en la redacció donada per la Llei 14/1997 de la Generalitat Valenciana, de Mesures de gestió administrativa, financeres i d'organització, autoritzat per Acord del Consell adoptat en la reunió de 25 de juliol de 2008.
Ambdues parts es reconeixen mútua capacitat per a obligar-se i convindre, i
EXPOSEN
1. Que la Comunitat Valenciana té competències en matèria de joventut, de conformitat amb l'article 49.25 del seu Estatut d'Autonomia, en la redacció donada per la Llei 1/2006, de 10 d'abril, de reforma de la Llei Orgànica 5/1982 d'1 de juliol, i que, en virtut de la Llei 4/89, de creació de l'Institut Valencià de la Joventut, l'IVAJ té encomanada l'execució i la coordinació de la política de joventut a la Comunitat Valenciana.
2. Que la Constitució Espanyola, en l'article 48, ordena als poders públics que promoguen «les condicions per a la participació lliure i eficaç de la joventut en el desenvolupament polític, social, econòmic i cultural», i que és reiterada la doctrina del Tribunal Constitucional, que habilita l'administració General de l'Estat per a l'exercici de les seues pròpies competències sectorials en la mesura que puguen ser utilitzades per a la promoció de la joventut.
Per la seua banda, el Reial Decret 486/2005 de 4 de maig, pel qual s'aprova l'Estatut de l'organisme autònom INJUVE, determina entre els fins que té atribuïts el desplegament de les condicions socials i polítiques necessàries per a l'emancipació dels i de les jóvens, i en general l'execució de les polítiques del Departament respecte de la joventut, mitjançant la col·laboració amb altres departaments ministerials i la resta d'administracions públiques les activitats de les quals incidisquen en este sector de població.
3. Des dels fonaments expressats en els numerals precedents, l'IVAJ i l'INJUVE coincideixen que és d'interés per a ambdós la realització de programes de foment de la participació a què es refereix l'article 48, ja esmentat, de la Constitució i centra la seua atenció en el desenvolupament social, en el foment dels valors personals i de convivència social, en l'exercici dels valors democràtics, en la promoció i el desenvolupament cultural de la joventut i, en general, en tot el que afecte la millora de la qualitat de vida dels i de les jóvens.
4. Per tot el que s'ha exposat, i de conformitat amb el que estableix l'article 6 de la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú, ambdues parts acorden subscriure el present Conveni de col·laboració, que es regirà per les següents
CLÀUSULES
Primera. Objecte del conveni
L'objecte d'este Conveni és la col·laboració entre l'INJUVE, organisme autònom adscrit al Ministeri d'Igualtat i la Generalitat Valenciana, a través de l'Institut Valencià de la Joventut, per a la promoció de la igualtat d'oportunitats dels i de les jóvens, mitjançant el desplegament de programes.
Segona. Activitats a desplegar
Per al compliment de l'objecte establit en la clàusula anterior, es duran a terme activitats i actuacions concertades amb comunitats autònomes, que siguen susceptibles de ser incloses en els programes que s'especifiquen a continuació:
PROGRAMA D'EMANCIPACIÓ
Adreçat a facilitar l'emancipació dels i de les jóvens mitjançant l'accés a l'ocupació i l'habitatge.
PROGRAMA SOBRE HÀBITS DE VIDA SALUDABLE
Adreçat a establir mesures tendents a generar actituds de vida saludable i de prevenció davant dels riscos contra la salut, i també de respecte al medi ambient.
PROGRAMA DE CULTURA I OCI I TEMPS LLIURE
Adreçat a contribuir que el gaudi dels valors culturals, de l'oci i de la comunicació cultural siga efectiu entre els i les jóvens.
PROGRAMA SOBRE CONVIVÈNCIA I DIVERSITAT
Adreçat a promoure la convivència entre els i les jóvens mitjançant actuacions que fomenten l'educació en valors, la interculturalitat i el respecte a la diversitat.
PROGRAMA DE PARTICIPACIÓ, VOLUNTARIAT I ASSOCIACIONISME
Adreçat a fomentar la participació de la joventut en les estructures de voluntariat, de cooperació al desenvolupament i a l'associacionisme a través del suport a iniciatives de participació en què es canalitzen les inquietuds socials, culturals, artístiques i educatives dels i de les jóvens, i també a potenciar actituds de tolerància i de rebuig de la violència i el racisme.
PROGRAMA D'INFORMACIÓ I NOVES TECNOLOGIES
Adreçat a fomentar els sistemes d'informació, i també a la creació d'espais juvenils per a la informació, l'assessorament i l'ús de les tecnologies de la informació i la comunicació per part dels i de les jóvens.
PROGRAMA DE COOPERACIÓ EN MATÈRIA DE JOVENTUT EN EL MARC DELS ACORDS BILATERALS ENTRE ESPANYA I ALTRES PAÏSOS
Adreçat a propiciar la realització d'activitats d'efecte multiplicador (seminaris, experiències pilot i reunions de treball) entre dirigents i líders d'organitzacions juvenils i tècnics i responsables de les administracions públiques (central, autonòmica i local) de l'Estat espanyol que treballen amb jóvens i els seus homòlegs d'altres països amb els quals hi haja programes de cooperació bilateral en matèria de joventut.
Tercera. Obligacions de les parts
1. Dels programes referits en la clàusula anterior, ambdues parts dissenyaran conjuntament el contingut i les línies generals de desplegament de les actuacions i activitats que es proposen dur a terme mitjançant la signatura del present Conveni, que són les següents:
- PROGRAMA D'EMANCIPACIÓ: OCUPACIÓ I HABITATGE JOVE
Programa de creació d'Empreses Jóvens. Servei d'informació, assessorament i orientació a jóvens emprenedors menors de 30 anys, per a la creació i la pervivència d'empreses jóvens. El servei té caràcter permanent, i es portarà a terme a través de l'estructura territorial de l'IVAJ.
2. Sense perjuí de les aportacions econòmiques previstes en els apartats 1 i 2 de la clàusula quarta, les parts contribuiran a l'execució de les activitats i actuacions dels programes esmentats amb la infraestructura, els recursos humans i les activitats següents:
a) L'INJUVE
- Participar en el disseny de les activitats incloses en els programes a què es refereix la clàusula tercera, a través dels serveis tècnics del mateix INJUVE.
- Prestar assistència tècnica sobre la metodologia a utilitzar en la realització de les activitats integrants del programa objecte del Conveni i en el seguiment i l'avaluació del resultat.
b) L'IVAJ
- Aportar el personal directiu i els monitors especialitzats que es requereixen per a l'organització i l'execució de cada una de les activitats.
- Aportar els mitjans materials i les infraestructures per al desplegament de les actuacions.
- Facilitar a l'INJUVE la informació necessària per a l'avaluació i el seguiment del desplegament de les actuacions objecte del present Conveni.
Quarta. Cost dels programes i aportació de les parts
L'INJUVE i l'IVAJ es comprometen a cofinançar les activitats i actuacions dels programes objecte del present Conveni, en els termes següents:
1. L'INJUVE contribuirà a finançar este programa a càrrec dels seus crèdits pressupostaris disponibles, del programa 232A, concepte 450, per un import de dos-cents huit mil nou-cents huit euros amb seixanta-huit cèntims (208.908,68 €).
Programa d'emancipació Jove: 208.908,68 €
L'INJUVE transferirà a l'IVAJ la quantitat assenyalada de la forma següent:
El setanta-cinc per cent d'eixa quantitat a la signatura del Conveni, i la resta, una vegada complides les obligacions que estableix el paràgraf penúltim de l'apartat tres.
2. La Generalitat, a través de l'Institut Valencià de la Joventut, contribuirà a finançar este programa a càrrec del capítol II del pressupost de despeses de l'IVAJ per a l'exercici 2008, per un import de dos-cents vint-i-dos mil quatre-cents setze euros (222.416,00 €).
Programa d'Emancipació Jove: 222.416,00 €
3. L'IVAJ trametrà a l'INJUVE una memòria trimestral, referida al Programa d'Emancipació Jove, i també una memòria anual, justificatives del que s'estipula en la clàusula tercera, apartat 2.b).
Els models per a emplenar la memòria, s'adjunten com a annexos I i II al present Conveni.El termini per a l'enviament d'estos documents serà dins del mes següent a la conclusió de cada un dels períodes de referència.
El compliment d'este compromís serà condició necessària per a la signatura del Conveni en exercicis posteriors.
Igualment, l'IVAJ haurà d'acreditar, mitjançant certificat del director general del Institut Valencià de la Joventut, que l'import total del programa ha sigut destinat al compliment del seu objectiu. El dit certificat haurà d'anar acompanyat d'una relació de factures justificatives de les despeses relatives a les activitats realitzades.
Les quantitats percebudes i no invertides en l'execució de les activitats convingudes seran reintegrades a l'INJUVE.
Cinquena. Identificació institucional
Als espais destinats a oficines on es desplegue el Programa d'Emancipació Jove, es disposarà de forma visible un cartell que facilitarà l'INJUVE, en què figurarà "Oficina d'Emancipació", el seu anagrama i els logos de les administracions signants del present Conveni.
Així mateix, en totes aquelles accions a què es refereix el present Conveni que impliquen difusió, siga impresa o per qualsevol altre mitjà, i en què figure el logotip de l'Institut Valencià de la Joventut, haurà d'incorporar-se de forma visible el logotip institucional del Ministeri d'Igualtat (INJUVE).
Sisena. Òrgan col·legiat de seguiment del conveni
Per al seguiment i el control de les actuacions acordades en el present Conveni, es constituirà una comissió de seguiment integrada per dos representants de l'administració General de l'Estat, un d'ells designat per la Delegació de Govern a la corresponent Comunitat Autònoma i un altre per l'INJUVE del Ministeri d'Igualtat, i dos representants de la Comunitat Autònoma, per a l'exercici de les funcions següents:
a) Interpretació del present Conveni durant la seua execució.
b) Seguiment i Avaluació de les actuacions acordades, segons queda establit en les clàusules segona i tercera.
c) Aprovació de la memòria justificativa de les activitats realitzades.
Presidirà la Comissió el membre de major jerarquia dels designats per l'administració General de l'Estat, i actuarà de secretari el que designe la Comunitat Autònoma d'entre els seus representants.
El règim de funcionament i els acords de la Comissió s'ajustaran al que estableix el capítol II del títol segon de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Els acords adoptats per unanimitat en el si d'esta Comissió seran vinculants per a les parts i el seu incompliment tindrà els efectes que preveu la clàusula setena.
Setena. Vigència i resolució del conveni
1. El present Conveni tindrà vigència fins al 30 de novembre de 2008, excepte pròrroga, si així ho acordaren les parts signants del Conveni.
2. L'incompliment total o parcial del present Conveni per qualsevol de les parts serà causa de la seua resolució prèvia comunicació escrita a la part que corresponga amb una antelació mínima de 15 dies.
a) L'incompliment del present Conveni imputable a l'IVAJ obligarà a reintegrar a l'INJUVE les quantitats percebudes i no invertides.
b) L'incompliment imputable a l'INJUVE donarà lloc al rescabalament que corresponga en dret, després de la prèvia reclamació i, si escau, en els termes que resulten del recurs contenciós administratiu.
c) Qualssevol que siguen les causes de resolució no afectaran el desplegament ni la conclusió de les activitats en curs.
Huitena. Règim jurídic
El present Conveni té naturalesa juridicoadministrativa i es troba fora de l'àmbit d'aplicació de la Llei 30/2007, de 30 d'octubre, de Contractes del Sector Públic, en virtut del que estableix l'article 4.1.c) del dit text legal.
El seu règim jurídic està regulat en l'article 6 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i en l'Acord del Consell de Ministres, de 2 de març de 1990, sobre Convenis de Col·laboració entre l'administració de l'Estat i les Comunitats Autònomes.
Les qüestions litigioses que pogueren derivar-se del present Conveni seran sotmeses a l'ordre jurisdiccional contenciós administratiu.
En prova de conformitat, signen el present Conveni en doble exemplar, al lloc i en la data susdits.
El director general del Instituto de la Juventud
Gabriel Alconchel Morales
El director general del Institut Valencià de la Joventut
Adrián Ballester Espinosa